**อย. ยกร่างพระราชบัญญัตินำเข้า ส่งออก และนำผ่านผลิตภัณฑ์สุขภาพ พ.ศ. .... \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

อย. เปิดเวทีรับฟังความคิดเห็นจากหน่วยงานภาครัฐหลายภาคส่วนถกประเด็นการออกกฎหมายการนำเข้า ส่งออก และนำผ่านผลิตภัณฑ์สุขภาพ เพื่อปรับแก้ไขการกำกับดูแลผลิตภัณฑ์สุขภาพ ให้มีประสิทธิภาพ รวมทั้งเพิ่มโอกาสทางการแข่งขันในภาคธุรกิจ มุ่งเป้าพิจารณา ตรวจสอบให้มีความรวดเร็ว อำนวยความสะดวกแก่ผู้ประกอบการ เพื่อนำพาเศรษฐกิจของประเทศสู่สากล

**เภสัชกรเลิศชาย เลิศวุฒิ** รองเลขาธิการคณะกรรมการอาหารและยา เผยว่า สำนักงานคณะกรรมการอาหารและยา เปิดเวทีถกปัญหารับฟังความคิดเห็นจากหน่วยงานภาครัฐ ได้แก่ กรมศุลกากร กรมการค้าภายใน กรมการค้าต่างประเทศ กรมวิทยาศาสตร์การแพทย์ กรมควบคุมโรค กรมประมง กรมปศุสัตว์ กรมวิชาการเกษตร สำนักงานมาตรฐานสินค้าเกษตรและอาหารแห่งชาติ และกองต่าง ๆ สังกัด อย. ในการออกกฎหมายเกี่ยวกับการนำเข้า ส่งออก และนำผ่านผลิตภัณฑ์สุขภาพ เพื่อปรับปรุงและแก้ไขข้อจำกัดบางประการในการกำกับดูแลผลิตภัณฑ์สุขภาพให้สามารถคุ้มครองผู้บริโภคได้อย่างมีประสิทธิภาพมากยิ่งขึ้น รวมทั้งให้มีมาตรการส่งเสริมและเพิ่มโอกาสทางการแข่งขันในภาคธุรกิจ เพิ่มกลไกในการพิจารณาและตรวจสอบให้มีความรวดเร็วเพื่ออำนวยความสะดวกให้แก่ผู้ประกอบการ นำพาเศรษฐกิจของประเทศสู่สากล

**รองเลขาธิการฯ อย.** กล่าวในตอนท้ายว่า อย. ภายใต้งานด่านอาหารและยาได้ตรวจสอบผลิตภัณฑ์สุขภาพนำเข้า เพื่อคุ้มครองผู้บริโภคในแต่ละปีมากกว่า 1.5 ล้านรายการ คิดเป็นมูลค่ามากกว่า 400,000 ล้านบาท ภายใต้กฎหมายจำนวน 7 ฉบับ ซึ่งบางฉบับได้บังคับใช้มาเป็นเวลากว่า 40 ปี ขณะที่ปัจจุบันสถานการณ์และรูปแบบของการนำเข้า ส่งออก และนำผ่านผลิตภัณฑ์สุขภาพได้เปลี่ยนแปลงไป ทำให้กฎหมายที่มีอยู่มีข้อจำกัดและไม่รองรับต่อการดำเนินธุรกิจรูปแบบใหม่ โดยการเปิดเวทีรับฟังความเห็นต่อการออกกฎหมายเกี่ยวกับการนำเข้า ส่งออก และนำผ่านผลิตภัณฑ์สุขภาพในครั้งนี้ จะช่วยเพิ่มประสิทธิภาพของกฎหมายว่าด้วยผลิตภัณฑ์สุขภาพในการคุ้มครองความปลอดภัยแก่ผู้บริโภค และส่งเสริมการอำนวยความสะดวกต่อการดำเนินธุรกิจในปัจจุบันได้เป็นอย่างดี

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 7 มกราคม 2568 ข่าวแจก 77 / ปีงบประมาณ พ.ศ. 2568**